G., Dei gratia Lugdunensis ecclesie minister humilis apostolice sedis legatus, omnibus in perpetuum. Noverint presentes et posteri hujusmodi conventiones, quas in sequenti declarabimus, magna necessitate inminente, inter nos et ecclesiam nostram et Humbertum Beljocensem juniorem bona fide intercessisse. Supradictus Humbertus sacramento confirmavit quod in perpetuum jura nostra et successorum nostrorum et ecclesie nostre manuteneat et defendat, sine omni fraude, contra omnes illos qui jura nostra vel ecclesie tollerent vel auferre presumerent, et, ut brevius dicatur, contra omnes illos quibus Lugdunensis ecclesia de jure parata fuerit respondere. Preterea juravit quod in omnibus castris suis vel vicis, que nunc possidet et in antea possederit et adquisierit, nos vel successores nostros et canonicos Lugdunenses, tam presentes quam futuros, et homines eorum salvos recipiat et defendat, et quod liceat nobis et canonicis nostris, si necesse fuerit, placitum vel guerram facere ex eis, consilio tamen majoris et sanioris partis ecclesie. Hoc idem promisimus nos observaturos bona fide, et canonici Lugdunenses juraverunt se hoc idem observaturos in perpetuum bona fide predicto Humberto et heredibus suis et hominibus suis, si ipsi heredes camdem conventionem fecerint, et ita quod ille cujus castrum fuerit, sive Humberti sive nostrum vel ecclesie, munitionem ipsam possideat et teneat. Si autem heredes, post mortem ejus, in minore etate positi conventionem istam de jure facere non possent, nos vel successor noster et ecclesia Lugdunensis ipsos et sua manuteneat et defendat, donec ad eam etatem perveniant, qua predictam conventionem sacramento confirmare possint. In sacramento etiam fuit quod ecclesia Lugdunensis neminem in canonicum recipiat scienter, donec sacramentum istud prestaverit Humberto vel heredi suo, qui hanc pactionem cum ecclesia habuerit. Hoc etiam additum est quod cum ecclesia Lugdunensis aliquem in archiepiscopum elegerit, canonici nullam ei obedientiam vel fidelitatem promittant, donec securi sint quod predictam pactionem Humberto vel heredi suo teneat vel observet. Si quid vero in conventionibus istis addendum, mutandum vel subtrahendum visum fuerit, consilio duorum nostrorum et duorum suorum emendetur. Hoc intelligimus esse observandum hinc inde in archiepiscopatu Lugdunensi, Matisconensi et Eduensi, salvo tamen per omnia sacramento permutationis quam cum comite Forensi fecimus, quod nullum hominem contra eum infra terminos suos, nisi interdicto vel excommunicatione, manuteneamus nec defendamus, sicut nec ipse infra terminos nostros aliquem ullo modo contra nos manutenere nec defendere potest. Sciendum preterea quod in pactionibus inter nos et Humbertum factis, si questio vel discordia moveretur in pace aut in guerra, in cognitione duorum suorum et duorum nostrorum terminaretur. Has pactiones intelligimus esse factas, salva fidelitate domini pape et imperatoris et regis Francie.